《白头吟》
明代·王九思

种花不盈藩，种槿常满园。结发为夫妇，中道相弃捐。

今为陌路尘，昔为比翼鸟。鸟飞东西去，芳华不自保。

盈盈白玉片，落落长松枝。松枝附女萝，白玉生瑕疵。

春风透绮疏，纤帷鉴明月。独坐弹鸣琴，曲哀弦易绝。

晨兴汲井水，当窗理素丝。素丝结易解，君心谅难移。

白头誓偕老，理无乖隔萌。众女善谣诼，情爱一时倾。

妾身如舜华，君心若流水。流水去不返，舜华亦徒尔。

浮云起西北，遥望涕汎澜。思君君不知，贱妾当何言。

作者简介：（1468—1551）明陕西鄠县人，字敬夫，号渼陂。弘治九年进士。授检讨，以附刘瑾为吏部郎中。瑾败，降寿州同知，勒致仕。盛年遭摒弃，以重资聘乐工学弹琵琶，善作词曲。有《碧山乐府》、《碧山续稿》、《碧山新稿》等，与康海为曲坛宗匠数十年，作品有愤慨不平之气。另有《渼陂集》。